  Виталий Пронин Зинаида Рябинина, валтӥсь редакторДаурлэсь кемалась француз Пьер де Кубертен, быдӟым спортэз ӝутон, со пыр калыкъёсты огазеян сярысь сюлмаськыса, шуиз: «О спорт, ты - мир!»Но табере та малпанлэсь номыр ӧз кыльы ни кадь - спорт пӧрмиз бадӟым бизнеслы но политикаын вожвылъяськонлы, ог-огедлы пунэмзэ берыктыны выронлы, аспӧртэм войналы, огкылын вераса.Со сярысь ваньмыз тодо, Россиысь командамес Олимпиадаын флагтэк кельтэмзы бере мылкыдъёс солань-талань зарезь тулкымъёс кадь шуккисько. Мыноно-а, ӧвӧл-а? Огласянь, берпуметӥ данэз ыштыны уг яра ни - киын шонтоно кадь. Мукет ласянь, асьмеос ӧй вал со спортсменъёс интыын, кудъёсыз пичи дырысенызы вань кужымзэс-тазалыксэс сётыса, аръёсын дасяськизы Олимп гурезь вылэ тубон понна.Шумпоттэ одӥгез - номыр шоры учкытэк, кунамы но, шаерамы но улӥсьёс арысь аре бадӟымгес саклык висъяло тазалыксэс юнматонлы, мугорзэс кыдатонлы. Арнялы быдэ огдыре кӧня ке ӵошатсконъёс ортчыло. Троссэ радъя Мугорез кыдатонъя, спортъя но егитъёсын ужанъя министерство, но, оло, солэсь но троссэ - огшоры спортэз гажасьёс. Таиз уката но дунъямон, угось бюджетысь коньдонэн ужрад ортчытыны котькудӥз но быгатоз, нош мылкыд вылын гинэ ортчытыны - трослы шуггес. Озьы ке но котькуд ӵошатскон пӧрме зэмос спорт праздниклы.Ӵапак сыӵе ужрадэ ӧтиськом ми тӥледыз пыриськыны таяз арнянуналэ - лыктэ ваньды Сьӧлта ёросэ. Нош кыӵе чебер нимыз ужрад ортчытӥсь гуртлэн - Югдон! Татын кадь нап тэльёс но чылкыт омыр нокытын ӧвӧл, оскелэ (ачим отысь). Сьӧлта ёрослы но газетмылэн ӵошатсконъёсызлы сӥземын туннэ номермы.Кинлэн потэ ушъяськемез ас палъёсыныз - вазиське!  